Simen Hegstad Krüger

**Simen Hegstad Krüger** (s. 13. maaliskuuta 1993) on norjalainen maastohiihtäjä. Luistelutekniikan erityisosaajana tunnettu Krüger on olympiavoittaja, maailmanmestari ja normaalimatkojen maailmancupin voittaja.

## Arvokilpailut
Hegstad voitti olympiakultaa Pyeongchangin talvikisojen 2018 yhdistelmähiihdossa kahdeksan sekuntia ennen Martin Johnsrud Sundbytä. Suorituksen arvoa nostaa se, että hän joutui sivakoimaan pääjoukon kiinni kaaduttuaan kilvan alkumetreillä. 15 kilometrin vapaan hiihtotavan kilpailussa Krüger sai hopeaa 18,3 sekuntia Dario Colognalle hävinneenä. Viestissä hän hiihti kolmannen osuuden Norjan kultajoukkueessa. Seefeldin MM-kilpailuissa 2019 Krüger sijoittui 50 kilometrin vapaan hiihtotavan kilpailussa viidenneksi. Oberstdorfin MM-kilpailuissa 2021 hän saavutti hopeaa yhdistelmäkilpailussa ja 15 kilometrin vapaan hiihtotavan väliaikalähtökilpailussa sekä pronssia 50 kilometrin perinteisen tyylin yhteislähtökilpailussa. Pekingin olympialaisissa 2022 Krüger saavutti pronssia 50 kilometrin vapaan hiihtotavan kilpailussa, joka oli sääolojen vuoksi lyhennetty noin 30 kilometrin pituiseksi. Planican MM-kilpailuissa 2023 Krüger saavutti 15 kilometrin vapaan hiihtotavan väliaikalähtökilpailun, yhdistelmäkilpailun sekä viestin maailmanmestaruudet. Trondheimin MM-kilpailuissa 2025 hän sijoittui 20 kilometrin yhdistelmäkilpailussa 12:nneksi ja saavutti pronssia 50 kilometrin vapaan hiihtotavan yhteislähtökilpailussa.

## Maailmancup
Krüger kilpaili maailmancupissa ensimmäisen kerran 16. maaliskuuta 2013 Oslon 50 kilometrin vapaan hiihtotavan kilpailussa, jossa hänen sijoituksensa oli 43:s. Ensimmäiset maailmancupin pisteensä hän saavutti Lillehammerissa joulukuussa 2014 sijoituttuaan kolmen päivän kiertueella 21:nneksi. Kymmenen parhaan joukkoon hän sijoittui ensimmäisen kerran joulukuussa 2016 oltuaan Lillehammerin *Nordic Opening* -tapahtuman 10 kilometrin vapaan hiihtotavan etapilla viides. Yksittäisessä maailmancup-kilpailussa hän debytoi kymmenen parhaan joukossa oltuaan viikkoa myöhemmin yhdeksäs Davosin 30 kilometrin vapaan hiihtotavan kilpailussa. Tour de Skillä 2017 hän oli kolmas Oberstdorfin takaa-ajokilpailun osuusajoissa ja Toblachin 10 kilometrin vapaan hiihtotavan kilpailussa. Tour de Skin kokonaiskilpailussa hän sijoittui kahdeksanneksi. 

Yksittäisessä maailmancupin kilpailussa Krüger saavutti ensimmäisen palkintosijansa, ja samalla voittonsa, Toblachin 15 kilometrin vapaan hiihtotavan kilpailussa joulukuussa 2017. Tour de Skillä 2018–2019 hän sijoittui toiseksi Toblachin 15 kilometrin vapaan hiihtotavan kilpailussa ja loppunousuun päättyneen viimeisen etapin osuusajoissa. Kiertueen kokonaistuloksissa hän oli kolmas. Hän oli myös toinen Ulricehamnissa 15 km:n vapaan kilpailussa. Hän sijoittui neljänneksi sekä maailmancupin kokonaiskilpailussa että normaalimatkojen cupissa. Joulukuussa 2019 hän voitti Davosin 15 kilometrin vapaan hiihtotavan kilpailun. Tour de Skillä 2019−2020 hän voitti Val di Fiemmessä käydyn 10 kilometrin vapaan hiihtotavan päätösetapin. Kokonaiskilpailussa hän sijoittui viidenneksi. Hän sijoittui samalla kaudella kolmanneksi Nové Měston 15 kilometrin perinteisen hiihtotavan takaa-ajokilpailussa. Oberstdorfin 30 kilometrin yhdistelmäkilpailussa hän oli toinen. Hän sijoittui toiseksi myös Ruotsissa ja Norjassa käydyn FIS Ski Tourin kokonaiskilpailussa. Oslon 50 kilometrin perinteisen hiihtotavan yhteislähtökilpailussa hän oli niin ikään toinen. Hän sijoittui neljänneksi sekä maailmancupin kokonaiskilpailussa että normaalimatkojen cupissa. kaudella 2020-2021 hän sijoittui Falunissa 15 kilometrin vapaan hiihtotavan väliaikalähtökilpailussa toiseksi. Hän voitti Engadinin 50 kilometrin vapaan hiihtotavan takaa-ajokilpailun. Normaalimatkojen cupissa hän sijoittui kolmanneksi. Kaudella 2021-2022 hän voitti Lillehammerin ja Davosin 15 kilometrin vapaan hiihtotavan väliaikalähtökilpailut. Kaudella 2022–2023 hän voitti Davosin 20 kilometrin vapaan hiihtotavan kilpailun. Tour de Skillä hän sijoittui Oberstdorfissa toiseksi 10 kilometrin perinteisen hiihtotavan kilpailussa ja voitti Val di Fiemmessä loppunousuun päättyneen 10 kilometrin vapaan hiihtotavan yhteislähtökilpailun. Tour de Skin kokonaiskilpailussa hän sijoittui toiseksi. Tämän lisäksi hän sijoittui toiseksi Toblachin 10 kilometrin vapaan hiihtotavan kilpailussa. MM-kisatauon jälkeen Krüger voitti Holmenkollenin legendaarisen 50 kilometrin yhteislähdön vapaalla tyylillä. Hän aloitti oman toimintansa suksien vaihdon jälkeen ja lähti irtiottoon jo hyvissä ajoin ennen loppua erinomaisen kestävyytensä avulla. Ainoastaan Hans Christer Holund pysyi mukana voittotaistelussa kilpailun kriittisille hetkille, mutta hänen uskottiin jäävän lähes varmuudella loppukirin aikana, kuten kävikin. Krüger sijoittui neljänneksi sekä maailmancupin kokonaiskilpailussa että normaalimatkojen cupissa. Kaudella 2023–2024 hän sijoittui toiseksi Östersundin 10 kilometrin vapaan hiihtotavan väliaikalähtökilpailussa. Hän sijoittui toiseksi Gomsiin 20 kilometrin vapaan hiihtotavan yhteislähtökilpailussa. Hän voitti Canmoren 15 kilometrin vapaan hiihtotavan yhteislähtökilpailun. Kaudella 2024–2025 hän sijoittui toiseksi Lillehammerin 10 kilometrin vapaan hiihtotavan väliaikalähtökilpailussa. Tour de Skillä hän sijoittui toiseksi Toblachin 20 kilometrin vapaan hiihtotavan väliaikalähtökilpailussa. Hän voitti kiertueen päätösetapin, loppunousuun päättyneen Val di Fiemmen 9 kilometrin vapaan hiihtotavan yhteislähtökilpailun. Kiertueen jälkeen hän sijoittui kolmanneksi Les Roussesin 20 kilometrin perinteisen hiihtotavan yhteislähtökilpailussa. Hän sijoittui kolmanneksi Oslon 20 kilometrin perinteisen hiihtotavan väliaikalähtökilpailussa. Hän sijoittui kolmanneksi Lahden 50 kilometrin perinteisen hiihtotavan yhteislähtökilpailussa. Hän voitti normaalimatkojen maailmancupin ja sijoittui maailmancupin kokonaiskilpailussa kuudenneksi.

## Nuorten arvokilpailut
Krüger on junioreiden MM-hopeamitalisti 4 × 5 kilometrin viestistä Liberecistä 2013. Alle 23-vuotiaiden MM-kilpailuissa hän sai 15 kilometrin vapaan hiihtotavan kilpailussa hopeaa 2015 ja kultaa 2016.

## Norjan-mestaruuskilpailut
Krüger sai Norjan-mestaruuskilpailuissa pronssia 20 kilometrin yhdistelmäkilpailussa 2013. NM-kilpailuissa 2016 hän saavutti pronssia kymmenen kilometrin vapaan hiihtotavan kilpailussa ja kultaa Lyn Skin viestijoukkueessa yhdessä Jonas Udjus Frorudin ja Hans Christer Holundin kanssa. Hän voitti Norjan-mestaruuden 15 kilometrin vapaan hiihtotavan kilpailussa 2018.

## Lähteet